Biztonság Hete: Több, mint huszonötezer résztvevő, egymillió You Tube-néző | Autoszektor
A Biztonság Hetén az egyes budapesti és megyei helyszíneken az általános iskolás gyerekek és tanáraik a mindennapok biztonságát szolgáló-segítő és a közlekedési balesetek esetén érintett szakmai szervezetek képviselőivel találkozhattak. Idén már több mint kéttucat szervezet csatlakozott a témahéthez és képviseltette magát a különböző helyszíneken - a rendőrség és katasztrófavédelem, illetve a vöröskeresztes szakdolgozók mellett például az élelmiszer, illetve a vízbiztonsággal, közlekedésszervezéssel foglalkozó hatóságok, intézmények, de piaci szereplők is. A látványos bemutatók mellett biztosítási szakemberek hívták fel a gyerekek figyelmét a mindennapi kockázatokra, veszélyekre, azok helyes kezelésére, a balesetek megelőzésének fontosságára és módjára. A biztonságot a lehető legszélesebb értelemben tekintve a Biztonság Hetén szó volt élelmiszerbiztonságról, biztonságos hulladékkezelésről, erdőtüzek megelőzéséről, az árvizek elleni védekezésről, a vagyonbiztonságról, és a munkahelyi balesetek megelőzéséről is. A szombati záróeseménynek idén is Újbuda önkormányzata adott otthont a Bikás parkban, ahol a több ezer látogatót a kiállítók mellett színvonalas programok (pl Hegedűs László sokszoros triálos magyar bajnok showműsora) szórakoztatták.